***Anna og det franske kysset*** er en ungdomsbok skrevet av Stephanie Perkins fra 2010, med norsk utgave i 2016. Romanen er en del av serien «Anna, Lola, Isla» som omhandler tre forskjellige jenter i tre forskjellige storbyer, med tre forskjellige kjærlighetshistorier. Boka *Anna og det franske kysset* er en internasjonal bestselger som opprinnelig er skrevet på engelsk. Den norske oversettelsen er foretatt av Ina V. Steinman. Boken handler om ungdomsforelskelse og utfordringene som kommer med disse følelsene.

Handling
--------

*Anna og det franske kysset* handler om Anna. Hun er 17 år og skal begynne på internatskole i Frankrike. Anna er oppvokst i Amerika, eller mer presist Atlanta. Foreldrene hennes er skilt og hun har en lillebror på syv år som heter Sean. Faren hennes er nylig blitt en ganske kjent forfatter, og noen av bøkene hans er blitt filmatisert med stor suksess. Derfor har han fått for seg at siden han nå tjener ganske mye, var det på tide å investere i utdanningen til Anna og sende henne på en amerikansk internatskole i Frankrike, hvor det er omtrent 100 elever, og hun er den eneste i dette årskullet. Anna gruer seg svært, siden hun må dra fra livet sitt, bestevenninna si, og den kjekke gutten Toph fra jobben. Anna jobbet på byens kino hjemme før hun dro, er spesielt interessert i film og kino, elsker å se på gamle filmer og kan gjerne gå på kino alene. Hun har lyst til å bli filmanmelder når hun er voksen. Men hele dette livet hun har i Atlanta blir nå tatt fra henne, når faren sender henne til Frankrike.

Anna og foreldrene hennes ankommer Frankrike og den nye skolen. Det har fortsatt ikke gått opp for Anna at hun faktisk skal bli her, og når foreldrene hennes faktisk drar får hun helt panikk. Hun føler seg forlatt i et fremmed land med masse folk hun ikke kjenner, og uten å kunne språket, siden hun tok spansk på skolen, ikke fransk. Hun bor i et internat sammen med de andre elevene fra skolen, hvor de har små rom for seg selv, men doene er felles for de i samme etasje. Det er tynne vegger og lett å høre hva som skjer i rommene ved siden av, så Anna lytter etter hva som skjer rundt henne, men det kommer ingen gråting fra noen andre rom i nærheten. Etter en stund banker det på døra og det står en jente i døråpningen til Anna. Det viser seg at det er jenta fra naborommet som kommer for å trøste henne og hjelpe henne med sin første kveld alene i Frankrike. De to blir sittende inne på rommet til Meredith, Annas nye venn, resten av kvelden og Anna går ikke tilbake på rommet sitt før rundt midnatt. 

Neste dag er første skoledag, Anna er nervøs, men går ned i kantina alene. Idet hun kommer dit roper Meredith på henne og ber Anna om å sette seg hos henne og vennene hennes. Anna blir introdusert for sine nye venner, Etienne St.Clair, den kjekke gutten fra bildet på rommet til Meredith, som allerede har kjæreste, samt Josh og Rashmi som er sammen og klenger på hverandre hele tiden. I deres nye gruppe er det nå da bare Anna og Meredith som er single, men Anna merker at hun syns St.Clair er spennende og mystisk. Det er en slags spenning mellom de to helt fra starten.

Vennskapene til Anna utvikler seg, hvordan hun forholder seg til St.Clair og spenningen mellom de to. Det er tydelig at Anna har følelser for St.Clair og at St.Clair bryr seg om Anna. De to henger sammen alene uten resten av gjengen flere ganger og St.Clair viser Anna rundt i Paris. Det eneste problemet med de to er at St.Clair allerede har en kjæreste, og i tillegg er Meredith også litt forelska i ham, så uansett om St.Clair hadde slått opp med kjæresten sin, kunne ikke han og Anna blitt sammen.

Forholdet mellom de to utvikler seg og på Halloween får St.Clair beskjed om at moren hans har fått påvist kreft og er dødssyk. Kjæresten hans er på en annen fest mens han er ute med vennegjengen deres, og da han får beskjeden skjønner Anna at hun kan ikke tenke på dem nå, St.Clair trenger en venn, ikke mer jentedrama. Problemet er bare at senere den kvelden har St.Clair og Josh vært ute på bar, der har de drukket og røykt. Plutselig banker de på døra til Anna, som slipper dem inn, og må ta seg av full St.Clair mens Rashmi og Meredith kommer for å ta seg av Josh. Rashmi og Josh ender opp med å krangle og Rashmi og Meredith forlater rommet, slik at Anna igjen er alene med de to guttene. Ut av intet sier St.Clair at han liker Anna som mer enn en venn. Anna vet ikke hvordan hun skal reagere, men før hun får sagt noe mer banker kjæresten til St.Clair på døra til rommet og kommer inn. Hun får opp Josh og sammen greier de å få St.Clair med seg ut av rommet og tilbake til sitt eget rom.

Videre er det en litt pinlig stemning mellom St.Clair og Anna, men ingen av dem sier noe om det. St.Clair fortsetter å være sammen med Ellie og er venner med Anna. Under Thanksgiving ender Anna og St.Clair opp med å henge sammen og overnatter hos hverandre mens de andre er hjemme på ferie. De blir enda nærmere enn de har vært før. Ingenting skjer mellom de to og vennskapet fortsetter som før, med spenning men ingen av de gjør noe med det. Ved juletider drar de to hjem til foreldrene sine, men holder kontakten over mail hele julen og snakker sammen daglig. Anna finner ut at Bridge har vært sammen med Toph i hemmelighet siden Thanksgiving og de to blir uvenner. 

Gjennom denne tiden får Anna støtte fra St.Clair, og det virker som om vennskapet deres forandrer seg og at de visker ut flere og flere linjer mellom hva som er greit og ikke. St.Clair fortsetter å være sammen med Ellie, selv om alle skjønner at han og Anna har følelser for hverandre. Anna og St.Clair krangler og det blir dårlig stemning mellom de to. De fortsetter å være venner etter krangelen og etter hvert slår St.Clair og Ellie opp. St.Clair forteller Anna at han er forelsket i henne, og at han har vært det helt siden de startet første skoledag. 

Boka ender med at de to blir sammen, Josh og Rashmi slår opp og Meredith fortsetter å være singel og er glad på Anna og St.Clair sine vegne. Anna og St.Clair ender opp med å gå på skole 20 minutter unna hverandre. Boka avslutter med at Anna tenker hvordan hun endelig er hjemme.